La Bibia piemontèisa/Testament Neuv/Tessaloniceis/2Tessaloniceis 3


2 Tessalonicèis

3

Preghiera e përseveransa 

A la fin, car ij mè frèj e seur, preghé për nojàutri, për che la paròla ‘d Nosgnor a së spantia e ch’a sìa glorificà coma ch’a l’é an tra ‘d voi. Preghé ‘dcò ch’i sio liberà da ‘d gent fastidiosa e maléfica, përchè nen tuti a son ëd chërdent. Nosgnor, contut,  a l’é fedel; chiel av rendrà fòrt e av goernrà dal malign. Ëdcò i l’oma la fiùsa an Nosgnor ch’i feve e ch’i seguité a fé tut lòn ch’iv comandoma. Che Nosgnor a veuja guidé vòstri cheur a l’amor ëd Nosgnor e a la përseveransa ch’a ven dal Crist.

Travajé e fé ‘l bin 

Iv arcomandoma ‘dcò, a nòm ëd Nosgnor Gesù Crist, d’artireve da qualsëssìa frel cristian ch’a viva ‘d manera dësregolà, da fagnan, e nen conform a la dotrin-a ch’i l’eve arseivù da nojàutri. I seve bin, an efet, ch’i l’eve da imité nòst esempi. An tra ‘d voi nojàutri i vivìo nen dësregolà coma ‘d fagnan, I l’oma mai acetà d’arsèive da mangé da vojàutri a gratis. I l’oma travajà dur dì e neuit për nen esse ‘d pèis a vojàutri. E nen përchè i l’avio pa ‘l drit d’esse mantnù, ma përchè i vorìo deve n’esempi da imité, An efet, mentre ch’i j’ero con vojàutri i l’avìo dave costa nòrma: “Chi ch’a veul nen travajé, ch’a mangia ‘dcò nen”.

A l’é che i l’oma sentì dì che cheidun ëd vojàutri a viv ëd manera dësregolà, sensa travajé, ampaciand-se ‘d lòn ch’a lo riguarda nen. A tùit coj-lì i-j comandoma e i-j arcomandoma an Gesù Crist, ël Signor, ch’a travajo an pas për vaniesse ‘l pan ch’a mangio. Ma për vojàutri, car frej e seur, tralassé mai ëd fé ‘l bin.

E se cheidun a ubidiss nen a lòn ch’i disoma an costa litra, felo conòsse e àbie gnun-e relassion con collì, përchè ch’a n’àbia onta. Contut, considerelo nen tanme ‘n nemis, ma avertilo coma ‘n frel.

Conclusion 

Che ‘l Signor dla pas medésim av daga soa pas an tùit ij moment e an tote le manere. Nosgnor a sìa con tuti vojàutri.

Costa salutassion i l’hai scrivula pròpi mi, Pàul, ëd mia man. A l’é parèj ch’i buto la firma a tute mie litre.

Che la grassia ‘d Nosgnor Gesù Crist a sìa con tuti vojàutri.

Nòte 

Bibia
Testament Neuv
Tessaloniceis